Ehdotus: neuvoston päätös AKT–EY-ministerineuvostossa vahvistettavasta Euroopan unionin kannasta Etelä-Afrikan tasavallan liittymisestä tarkistettuun AKT–EY-kumppanuussopimukseen /* KOM/2010/0089 lopull. - NLE 2010/0053 */





[pic] | EUROOPAN KOMISSIO | Bryssel 17.3.2010 KOM(2010)89 lopullinen 2010/0053 (NLE) Ehdotus: NEUVOSTON PÄÄTÖS AKT–EY-ministerineuvostossa vahvistettavasta Euroopan unionin kannasta Etelä-Afrikan tasavallan liittymisestä tarkistettuun AKT–EY-kumppanuussopimukseen (komission esittämä) PERUSTELUT Euroopan unionin ja Etelä-Afrikan suhteet perustuvat Euroopan yhteisön ja sen jäsenvaltioiden sekä Etelä-Afrikan tasavallan väliseen kauppaa, kehitystä ja yhteistyötä koskevaan sopimukseen, joka allekirjoitettiin Pretoriassa 11. lokakuuta 1999 ja tuli voimaan 1. toukokuuta 2004. Etelä-Afrikka on myös Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa (Beninissä) 23. kesäkuuta 2000 allekirjoitetun kumppanuussopimuksen, jäljempänä ’AKT–EY-kumppanuussopimus’, sopimusvaltio. Etelä-Afrikan osallistumista tähän sopimukseen säädellään sopimukseen liitetyssä pöytäkirjassa 3 asetetuin ehdoin. Yhdessä muiden AKT-maiden kanssa Etelä-Afrikka allekirjoitti 25. kesäkuuta 2005 Luxemburgissa AKT–EY-sopimuksen, jolla muutettiin kumppanuussopimusta, jäljempänä ’tarkistettu AKT–EY-kumppanuussopimus’. Tarkistettu AKT–EY-kumppanuussopimus tuli voimaan 1. heinäkuuta 2008 sen 93 artiklan 3 kohdan mukaisesti sen jälkeen, kun EU ja sen jäsenvaltiot sekä kaksi kolmasosaa AKT-valtioista oli ratifioinut tarkistuksen. Sopimuksen 93 artiklan 4 kohdan mukaan allekirjoittajana oleva AKT-valtio, joka ei ole saattanut päätökseen ratifiointimenettelyjä sopimuksen voimaantulopäivään mennessä, voi tehdä sen ainoastaan kyseistä päivää seuraavan 12 kuukauden kuluessa. Myöhemmin tällaisen allekirjoittajavaltion on noudatettava 94 artiklassa tarkoitettua liittymismenettelyä. Hallinnollisten viipeiden ja Etelä-Afrikassa 22. huhtikuuta 2009 pidettyjen parlamenttivaalien vuoksi Etelä-Afrikka myöhästyi ratifiointimääräajasta, joka oli 30. kesäkuuta 2009. EU:n neuvoston puheenjohtajavaltiolle Ruotsille osoitetussa 29. heinäkuuta 2009 päivätyssä kirjeessä Etelä-Afrikan uusi ulkoministeri Maite Nkoana-Mashabane ilmoitti EU:lle, että Etelä-Afrikan tarkoituksena on liittyä tarkistettuun AKT–EY-kumppanuussopimukseen sopimuksen 94 artiklan ehtojen mukaisesti ja että perustuslain edellyttämä menettely sen tekemiseksi oli aloitettu. Sen jälkeen, kun Etelä-Afrikan parlamentin molemmat kamarit olivat hyväksyneet liittymisasiakirjan marraskuussa 2009, Etelä-Afrikka jätti virallisen liittymishakemuksen tarkistettuun AKT–EY-kumppanuussopimukseen 23. marraskuuta 2009. Edellisen perusteella on suotavaa laatia tähän hakemukseen Euroopan unionin hyväksyttäväksi myönteinen kanta, joka ilmoitetaan liittymisen hyväksyntää koskevan AKT–EY-ministerineuvoston virallisen päätöksen yhteydessä. Euroopan parlamentille tiedotetaan tästä AKT–EY-ministerineuvoston päätösehdotuksesta Euroopan unionin toiminnasta tehdyn sopimuksen 218 artiklan 10 kohdan mukaisesti. Komissio ehdottaa, että neuvosto hyväksyy liitteenä olevan päätöksen. 2010/0053 (NLE) Ehdotus: NEUVOSTON PÄÄTÖS AKT–EY-ministerineuvostossa vahvistettavasta Euroopan unionin kannasta Etelä-Afrikan tasavallan liittymisestä tarkistettuun AKT–EY-kumppanuussopimukseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä 218 artiklan 9 kohdan kanssa, sekä katsoo seuraavaa: 1. Tarkistettu AKT–EY-sopimus tuli voimaan sen 93 artiklan 3 kohdan mukaisesti 1 päivänä heinäkuuta 2008. 2. Etelä-Afrikka oli allekirjoittanut tarkistetun AKT–EY-sopimuksen 25 päivänä kesäkuuta 2005, muttei ollut tallettanut ratifioimisasiakirjaa 93 artiklan 4 kohdan ehtojen mukaisesti määräaikaan eli 30 päivään kesäkuuta 2009 mennessä. 3. Tarkistetun AKT–EY-sopimuksen 94 artiklassa määrätään, että valtion tekemä liittymistä koskeva hakemus esitetään AKT–EY-ministerineuvoston hyväksyttäväksi. 4. Etelä-Afrikka esitti AKT–EY-sopimukseen liittymistä koskevan hakemuksen 23 päivänä marraskuuta 2009. 5. Liittymistä koskevasta pyynnöstä on suotavaa laatia unionin puolesta kanta, joka hyväksytään AKT–EY-ministerineuvostossa, ON HYVÄKSYNYT TÄMÄN PÄÄTÖKSEN: Ainoa artikla AKT–EY-ministerineuvostossa Euroopan unionin kanta on hyväksyä Etelä-Afrikan tasavallan liittyminen tarkistettuun AKT–EY-kumppanuussopimukseen oheisen päätösluonnoksen mukaisesti. Muodollisista muutoksista AKT–EY-ministerineuvoston päätösluonnokseen voidaan sopia muuttamatta tämän päätöksen liitettä. Tämä päätös on osoitettu Euroopan unionin edustajalle AKT–EY-ministerineuvostossa. Tehty Brysselissä […]. Neuvoston puolesta Puheenjohtaja LIITE Luonnos: AKT–EY-ministerineuvoston päätös Etelä-Afrikan tasavallan liittymisestä tarkistettuun AKT–EY-kumppanuussopimukseen AKT−EY-MINISTERINEUVOSTO, joka ottaa huomioon Afrikan, Karibian ja Tyynenmeren valtioiden ryhmän, jäljempänä ’AKT-valtiot’, jäsenten sekä Euroopan yhteisön ja sen jäsenvaltioiden välisen Cotonoussa (Beninissä) 23 päivänä kesäkuuta 2000 allekirjoitetun ja Luxemburgin suurherttuakunnassa 25 päivänä kesäkuuta 2005 tarkistetun kumppanuussopimuksen[1], jäljempänä ’AKT–EY-sopimus’, ja erityisesti sen 94 artiklan 1 kohdan, sekä katsoo seuraavaa: 6. Tarkistettu AKT–EY-sopimus tuli voimaan sen 93 artiklan 3 kohdan mukaisesti 1 päivänä heinäkuuta 2008. 7. Etelä-Afrikka oli allekirjoittanut tarkistetun AKT–EY-sopimuksen 25 päivänä kesäkuuta 2005, muttei ollut tallettanut ratifioimisasiakirjaa 93 artiklan 4 kohdan ehtojen mukaisesti määräaikaan eli 30 päivään kesäkuuta 2009 mennessä. 8. Tarkistetun AKT–EY-sopimuksen 94 artiklassa määrätään, että valtion tekemä liittymistä koskeva hakemus esitetään AKT–EY-ministerineuvoston hyväksyttäväksi. 9. Etelä-Afrikka esitti AKT–EY-sopimukseen liittymistä koskevan hakemuksen 23 päivänä marraskuuta 2009. 10. Sopimuksella perustettu AKT–EY-ministerineuvosto voi työjärjestyksensä mukaisesti hyväksyä liittymistä koskevan hakemuksen kirjallista menettelyä noudattaen, ON PÄÄTTÄNYT SEURAAVAA: 1 artikla Liittymistä koskevan hakemuksen hyväksyntä Hyväksytään Etelä-Afrikan tasavallan hakemus Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden väliseen Cotonoussa (Beninissä) 23 päivänä kesäkuuta 2000 allekirjoitettuun ja Luxemburgin suurherttuakunnassa 25 päivänä kesäkuuta 2005 tarkistettuun kumppanuussopimukseen liittymiseksi. 2 artikla Voimaantulo Tämä päätös tulee voimaan sen hyväksymistä seuraavana päivänä. Tehty Brysselissä […]. AKT–EY-ministerineuvoston puolesta Puheenjohtaja [1] EUVL L 209, 11.8.2005, ja EUVL L 287, 28.10.2005.